בסלט העדשים הזה הקטניות (העשירות בברזל) משמשות בסיס למגוון טעמים ומרקמים: מרכיבים של חורף לצד כאלה של קיץ; גבינה בולגרית מלוחה לצד רוטב מתקתק עם סילאן; ודלעת, שכעת נמצאת במיטבה, לצד נענע מרעננת. התוצאה היא מנה עשירה ומשביעה של סתיו.
מרפדים תבנית בנייר אפייה ומניחים בה את קוביות הדלעת.
מוסיפים את השמן, מלח ופלפל ומערבבים היטב. משטחים בתבנית בשכבה אחידה.
אופים במשך 15-12 דקות.
מוצאים מהתנור, מוסיפים 2 כפות סילאן ומערבבים בעדינות. משטחים שוב בתבנית ואופים 3 דקות נוספות. חשוב שבסוף האפייה הקוביות לא יהיו יותר מדי רכות, כדי שלא יימעכו בסלט.
שוטפים את העדשים. מבשלים אותן במים רותחים (ללא מלח!) עד שהן מתרככות - כחצי שעה (רצוי לבדוק ולטעום מדי פעם).
מסננים מהמים ומצננים.
מערבבים את כל מרכיבי הרוטב.
יוצקים את הרוטב על העדשים ומערבבים היטב, כדי שהעדשים יספגו את טעמו.
מסננים את העדשים מעודפי הרוטב ומניחים בקערה.
מוסיפים את הדלעת, הבצל הירוק, הבצל הסגול והנענע, ומערבבים בעדינות.
מוסיפים את הגבינה הבולגרית, הקצח וגרעיני הדלעת ומגישים.